Goeie kopie naby Tukkies en Affies | Netwerk24
09 Julie 2021 05:03
Die vooraansig van die huis.
Boonop voel dit vir 'n mens of jy in die natuur leef met 'n direkte uitsig op een van die Austin Roberts-voëlpark se natuurlike damme en waar jy gerieflik uit jou leefareas kan sit en kyk hoe die bokkies, skilpaaie en eksotiese voëls letterlik direk oorkant jou voorstoep gereeld kom water drink.
Wat 'n voorreg en veral die aktiewe voëlkyker en natuurliefhebber sal hierdie eiendom beslis volpunte gee.
Hierdie lekkerleef-woning met sy baie sentrale ligging is verder binne 2 tot 3,5 km se ryafstand na van Pretoria se mees prominente hospitale, Unisa, Tukkies, Affies, Boys High en die Laerskool Anton van Wouw.
Sy ruim, gesellige leefareas vloei aaneen en die eetkamer loop met 'n dubbele glasdeur na die agtertuin, waar mens heerlik onder die groot bome kan kuier en vleisbraai hou.
Verder is Magnoliadal met sy speelparkie en lekker wandelpaadjies 'n skrale twee minute stapafstand weg waar jy, jou kinders en honde na hartelus kan baljaar en van al daardie oortollige energie kan ontslae raak.
Die tuin met al sy bome.
Mens kan ook baie maklik bo-op die bestaande veilige onderdak- dubbele parkeerruimte 'n houtdek opsit met 'n pragtige, onbelemmerde uitsig oor die natuurreservaat en Pretoria se mooi sonsondergange geniet.
Die drie slaapkamers met ingeboude kaste het parketvloere, die hoofslaapkamer het sy eie badkamer en die ander twee slaapkamers deel die tweede badkamer. 'n Hek kan maklik en koste-effektief in die gang aangebring word om die slaapkamervleuel veilig snags af te sluit.
Die prakties en goed toegeruste kombuis met granietafwerkings en soliede houtkaste het ook 'n aparte hoekie vir jou wasmasjien en skottelgoedwasser.
Dit is selde dat 'n koper in hierdie gesogte woonbuurt 'n eiendom kan bekom vir onder die R2 000 000-merk en hierdie eiendom is geprys om vinnig te verkoop, so kom loer gerus in as jy 'n ernstige koper is.
* Die huis is Saterdag op skou tussen 11:00 en 14:30, met aanwysers van Dey-, Cameron- en Boshoffstraat. Alle Covid-19-protokols word streng gevolg.
Adres: Boshoffstraat, New Muckleneuk
Prys: R1 998 000
Erfgrootte: 800 m²
Huisgrootte: ongeveer 200 m²
Agent: Heiberg Estates. Kontak Bambie Heiberg by bambie@heibergestates.com of skakel haar by 083 654 3773.